b'\n_START_ARTICLE_\nTikrit\n_START_PARAGRAPH_\nTikrit (arabisk:  \xe2\x80\x8f\xd8\xaa\xd9\x83\xd8\xb1\xd9\x8a\xd8\xaa, ogs\xc3\xa5 transkribert Takrit og Tekrit) er en by ved floden Tigris i det nordlige Irak, som er hovedstad i provinsen Salah ad Din. Den befinner seg omkring 160 km nordvest for Bagdad. Den har godt over 100.000 innbyggere (n\xc3\xb8yaktige tall er [2015] ikke tilgjengelige; 260.000 (2003); 190.220 (2012, overslag)).\n_START_SECTION_\nHistorie\n_START_PARAGRAPH_\nF\xc3\xb8rste sikre skriftlige omtale av er fra Klaudios Ptolemaios (2. \xc3\xa5rh.), som kalte byen for Birtha. Birtha er enn\xc3\xa5 i bruk, men om en bydel der._NEWLINE_If\xc3\xb8lge arabiske forfattere ble byen grunnlagt av sassanidenes kong Shapur I (regjerte 240/42\xe2\x80\x93270 e.Kr.). P\xc3\xa5 folkemunne heter det det n\xc3\xa5v\xc3\xa6rende navn Tikrit er etter en kristen kvinne ved navn Takrit bint Wail. _NEWLINE_Byen var tidlig et viktig sentrum for kristne klostersamfunn. I det hele tatt var det en kristen arabisk by f\xc3\xb8r islamiseringen av regionen. I 637 ble s\xc3\xa5 Tikrit erobret for f\xc3\xb8rste gang av muslimske arabere. Ikke desto mindre forble byen kristen i den tidligislamske tid. Tikrit var fra 300-tallet et jakobittisk bispesete. I 1155 smeltet bisped\xc3\xb8mmet sammen med bisped\xc3\xb8mmet Mosul. De kristnes liturgiske spr\xc3\xa5k var gammelsyrisk. Selv om byen ikke spilte noen vesentlig historisk rolle, frembragte den enkelte kristne h\xc3\xb8yl\xc3\xa6rde, blant annet biskop Cyriacus som ble patriark av Antiokia, teologene  Abu Zakariya Denha og Abu Raita, og oversetteren Yahya ibn Adi._NEWLINE_I Middelalderen var Tikrit sete for maphrianen, i den syrisk-ortodokse kirkes struktur en metropolitt som stod umiddelbart under Patriarken._NEWLINE_P\xc3\xa5 1000 erobret selsjukkene under Tughrul Beg byen. Fra 1149 tilh\xc3\xb8rte den Fyrsted\xc3\xb8mmet Arbil, men ble fra 1190 tilh\xc3\xb8rende den abbasidiske kalifen. Etter kalifene fulgte senere zengidene. _NEWLINE_I 1137 kom her Saladin til verden; han var kurdisk og lenge i zengidisk tjeneste, og ble s\xc3\xa5 senere grunnlegger av ajjubidenes rike. _NEWLINE_Den ble \xc3\xb8delagt under herjingene til Timur Lenk (1336\xe2\x80\x931405) og forble deretter et ubetydelig sted i lang tid. P\xc3\xa5 1800-tallet hadde den ikke flere enn 4000-5000 innbyggere._NEWLINE_P\xc3\xa5 1500-tallet ble Tikrit osmansk og forble s\xc3\xa5 til 1917, da den under f\xc3\xb8rste verdenskrig ble erobret av britene. Etter krigen ble den del av det britiske mandat Mesopotamia.'